
Prooemium, 


Eximia  augmenta,  quae  litterae  medicae  nuperiori 
tempore  partim  novis  inventionibus,  partim  egregiis  ob- 
servationibus in  medicinam  practicam  adhibitis  ceperunt,^ 
non  mediocriter  in  praestantissima  chirurgiae  operativae 
area  se  manifestant.  Virorum  excellentissimorum  studio 
ac  labore  scientia  mirum  in  modum  est  locupletata  no- 
strumque  est,  omne  incrementum  eo  Ifietiore  salutare 
animo,  quod  multa  adminicula  nova  scitu  dignissima  nobis 
suppeditata  sunt,  quae  procedente  tempore  non  litteras 
tantum , sed  artem  quoque  ad  fastigium  propius  provehere 
possunt. 

Inter  lucra,  quae  chirurgia  operativa  novissimo  quin- 
quennio obtinuit,  merito  operationem  ab  111,  B.  Lan- 
genbeck  inventam,  quae  osteotomia  subcutanea  appel- 
latur, referimus.  Certe  eventus  paucarum  operationum, 
quae  hactenus  administratae  sunt,  adeo  laeti  apparent, 
ut  de  osteomiae  subcutaneae  dignitate  non  solum  amplius 


dubitari  nequeat,  ’ sed  etiam  futurorum  chirurgorum  suf- 
fragia ei  arridere  videantur. 

Hucusque  in  clinico  chirurgico  Berolinensi  quinque 
observationes  sese  obtulerunt,  quarum  tres  priores  ab 
ipso  operationis  inventore  evulgatae  (Deutsche  Klinik 
von  Goschen,  Juliheft  1854),  quarta  et  quinta,  egregia 
111.  Langenbeckii  humanitate  ac  liberalitate  mecum  com- 
municatae sunt,  quare  viro  inclyto,  per  quem  nova  quasi 
lux  chirurgiae  affulsit,  gratias  quas  habeo  maximas 
palam  ago. 

Ut  opus  compleatur  et  eventuum  operationis  synopsis 
exhibeatur,  observationes  tres  antea  jam  evulgatas  denuo 
adumbravi. 

Res  certe  nova  est  sciluque  dignissima,  sed  viribus 
meis  majoribus  opus  est,  ut  materia  delecta  omni  ex 
parte  exhauriatur.  Operationis  quidem  ea  novitas  est, 
ut  nondum  judicium  definitivum  de  ea  ferre  eainque 
dignitatem  assignare  ei  liceat,  quam  in  chirurgiae  ope- 
rativae  area  merito  sibi  vindicatura  est.  Utinam  hisce 
pagellis  leve  dederim  incitamentum,  principia,  quibus 
operatio  administratur,  diligentiori  examini  submittendi 
eamque  in  praxin  introducendi. 


Illo  ipso  tempore,  quo  scientia  medica  multis  premeba- 
tur tenebris  et  empiriae  vinculis  irretiebatur,  passim 
exempla  emerserunt,  quibus  ossium  fracturae,  angulo  ar- 
tus diffracti  pessimo,  callo  luxurioso,  ancylosi,  pseudar- 
throsi relictis,  serrae  ope  rursus  diductae,  audacibus 
resectionibus  idoneaque  curatione  secundaria  ad  statum 
aegrotanti  commodiorem  reducebantur.  Audacia  illa 
experimenta,  quibus  fulcra  corporis  violenter  peteban- 
tur, eo  minus  admirari  oportet,  quod  morbi  modo  dicli 
ac  deformitates,  quae  plerumque  totalem  motionis  defec- 
tum constituunt,  aut  motum  perexiguum  tantum  admit- 
tunt, malis  inimicissimis  adnumerari  debent,  quibus  ge- 
nus humanum,  rebus  externis  semper  obnoxium,  nullo 
non  tempore  tentabatur.  Onum  nonnullae  operationes, 
ad  removendas  ossium  curvatorum  deformitates  institutae, 
minus  prospere  cessissent,  omnes  chirurgi  eximiam 
huic  rei  attentionem  impendebant  omniaque  ad  sanatio- 
nis processum  spectantia  studiosissime  perquirebant. 
Physiologia  fuit,  disciplina  illa  c.um  omnibus  scientiis 
medicis  intime  juncta  earumque  principia  continens, 
quam  consulere  oportebat,  ut  medendi  ratio  casibus 
illis  consentanea  constitueretur;  singulatiin  ‘experimenta 
erant,  circa  ossium  regenerationem  instituenda,  ex  qui- 
bus metiri  licebat,  utrum  continuitatis  ossium  laesio,  in- 
strumentis admistranda  minimeque  levis,  admittenda  esset 
nec  ne.  Physiologia  autem  ossium  disjunctorum  rege- 
nerationem, sive  per  telam  intermediam  ossium  fracto- 
rum fines  conjungentem,  sive  per  ipsorum  ossium  re- 
productionem , disertissime  confirmavit;  imo  periculis 
circa  animalia  institutis  eventus  impetrati  sunt,  qui  ossi- 
bus etiam  magno  ambitu  laesis  aut  destructis  haud  medio- 
crem sanescendi  opportunitatem  inesse  testabantur;  quod 

vero  ad  reproductionem,  quae  relative  rarius  observati 
submittebatur,  regeneratio  totius  extremitatis  superioris  ul- 
nae et  maxillae  inferioris,  id  quod  Textor  et  Virchow  testi- 
moniis fide  dignis  comprobarunt,  locum  habuit.  Ex  quo 
studium  diligentius  huic  processui,  de  quo  explorando  inpri* 
inis  Heine  egregie  promeruit  (Cf.  Feigel,  chirurg.  Bilder), 
impendebatur,  strata  erat  via,  quam  rationalis  osteotomia  in- 
grederetur, nihilque  praeter  numerosas  in  hac  chirur- 
giae parte  experientias  et  praeter  idonea  instrumenta 
opus  esse  videbatur,  ut  sincerum  de  hac  operatione 
judicium  ferretur.  Secundo  desiderio  ingeniosus  Heine 
invento  osteotomo  satisfecit,  priori  autem,  ad  partem 
literariam  magis  pertinenti,  ad  indicationes,  operandi 
methodum,  curationem  secundariam,  Rodgers,  Kearney, 
Plott,  Bure,  Gibson,  prae  omnibus  autem  A.  Mayer, 
Herbipolitanus,  satisfacere  studuerunt  (Cf.  Mayer’s  neueste 
Brochure  uber  das  neue  Heilverfahren  bei  Behandlung 
der  Foetalluxationen  durch  Osteotomie). 

Mediocri  tantum  plausu  chirurgi  osteotomiam  saluta- 
runt, nam  quatenus  experientia  de  casibus  huic  opera- 
tioni submissis  judicare  valet,  variae  inveniuntur  causae, 
quae  huic  medendi  rationi,  spem  laetissimam  initio  ex- 
citanti, parum  favebant,  imo  eandem  nonnullis  in  exem- 
plis repudiari  suaduebant.  Princeps  causa,  qua  hujus 
operationis  eventus  summopere  oflendebatur,  in  laesione 
ingente  cerni  videtur,  quae  latum  per  ambitum  partes 
molles  et,  quae  iis  subsunt,  ossa  ferit,  itaque  haud  me- 
diocre periculum  organismo  minitatur.  In  unaquaque 
osteotomia  plerumque  de  vulnere  admodum  complicato 
agitur,  cujus  per  primam  intentionem  sanatio  ne  fau- 
stissimis quidem  conditionibus  impetrari  solet.  Dolendum 
sane  est,  quod  ad  comprobanda  ea,  quae  diximus,  ar- 
gumenta statistica  adhuc  plane  desiderantur,  quanquam 
satis  constat,  sanationem  per  primam  intentionem,  con- 
glutinata utraque  vulneris  superficie  impetratam,  raris- 
sime contingere*''")  et  fortasse  iis  tantum  in  casibus  pro- 

*)  Dr.  Mayer,  Herbipolitanus,  duodeviginti  iii  exemplis 
ossis  et  partium  mollium  sanationem  per  primam  intentionem 
octies  prospere  cessisse  tradit,  qui  eventus  laetissimus  haud 
dubie  rarissime  observatur  (Cf.  ejus  Dissert.). 

cessum  therapeuticum  naturae  censenlaneum  fieri,  si  lo- 
cus osteotomiae  submittendus  ambitu  exiguo  circumscri- 
batur. Ut  plurimum  profusa  suppuratio  subsequitur, 
quam  ne  efficacissimis  quidem  remediis  inhibere  possu- 
mus, iuflammatio  alacerrima,  ab  ossis  fundo  ad  partes 
molles  vulneratas  totumque  earum  ambitum  pergens, 
cum  febri  vulneraria  vehernentissima  evolvitur,  vulneris 
aperti  fundus  pure  livido , foetido  obtegitur  et  pyaemia, 
merito  terrorem  incutiens,  funestum  infert  exitum. 

Ad  cavendos  inimicos  illos  osteotomiae  comites 
parliumque  mollium  distentionem  et  contusionem  gravi- 
orem vitandam,  unperiori  tempore  B.  Langenbeck  sub- 
cutaneam ossium  discisionem  proposuit,  et  qninque  in 
casibus  tanto  cum  sucessu  administravit,  ut  hujus  ope- 
rationis introductionem  in  chirurgiae  operativae  aream 
pro  insigni  ejus  locupletatione  habere  liceat. 

Quemadmodum  antea  de  ossis  subcutanea  discisione 
admittenda  dubitaverant,  eamve  tam  periculosam  existi- 
maverant, ut  a priori  alacerrimam  reactionem  metue- 
rent partisque daesae  destructionem  ingentem,  suppura- 
toriis processibus  inductam,  perhorrescerent,  ita  omnes 
illae  sollicitudines  splendidissimo  operationis  nostrae 
eventu  dissipabantur  omniaque  praejudicia,  quibus  im- 
pugnari solebat,  abolebantur.  Mirari  sane  oportet,  prae- 
judicia illa  (experientiae  contraria)  tamdiu  valuisse,  nam 
cutis  integritatem  summi  esse  momenti,  jam  dudum  cog- 
nitum erat. 

Quodsi  meditamur,  antesignano  Huntero  primum 
Delpechium  (Delpech  Orthomorphie)  Monlispeliensein 
tendinis  Achillis  discisionem  eo  modo  administrasse,  ut 
incisionem  cutaneam  non  tendinis  incisurae  parallelam 
faceret,  sed  cultrum  per  ambages  duceret  subter  cutem, 
itaque  primum  tenotomiae  specimen  exhiberet,  si  porro 
reputamus,  A.  Cooperum  de  ossium  fracturis  sine  cutis 
laesione  sanandis  experimenta  instituisse,  non  amplius 
dubitabimus,  magnum  discrimen  inter  vulnera  aperta  et 
subcutanea,  nec  non  operationis  subcutaneae  commoda 
ante  longum  tempus  jam  innotuisse  ac  diffitendum  non 
esse,  osteotomiam  subcutaneam,  qua  laesionem,  cum  re- 
sectione, percisis  partibus  mollibus,  eam  alere  rationem^ 

quam  tenotomia  subcutanea  cum  tendinis  dissetione, 
incisa  cute,  alat.  Profecto  symptomata  operationem  se- 
quentia tam  exigua  sunt,  ut  osteotomia  subcutanea  cum 
nostra  osteotomia,  quae  longe  lateque  incisis  partibus 
mollibus  administratur,  comparari  nequeat. 

Jam  eo  enitemur,  ut  indicationes  operationem  desi- 
derantes quam  studiosissime  colligamus,  antea  tamen  de 
ejus  indole  nonnulla  subjiciamus. 

Osteotomiae  subcutaneae  indoles  in  omnibus  ossium 
tubulosorum  formae  vitiis  completis,  in  omnibus  articuli 
alicujus  deformationibus  exquisitis  lateque  extensis,  massa 
intermedia  organisata  elfectis,  in  eo  cernitur,  ut  ossis 
persectione  vel  partiali  excisione  ejusdem  aut  telae  de- 
positae intermediae  fractura  ossis  artificiosa  inducatur 
et  curatione  idonea  secundaria  efficiatur  sanatio,  qua 
forma  corrigatur.  Huic  scopo  multis  in  casibus  satis- 
fieri posse,  imo  summas  ossium  tubulosorum  deformitates, 
curvaturis  exortas,  nonnunquam  in  melius  verti  aut  pror- 
sus sanari,  quinque  exempla  operationi  submissa  tam 
evidenter  argumentantur,  ut  omnes  dubitationes  pro- 
fligentur. 

Morbos  principes,  quibus  teste  experientia  hucusque 
collecta  osteotomia  subcutanea  respondet,  aut  qui  eam 
prae  ceteris  indicare  videntur,  secundum  dignitatem 
suam  enumerabimus,  antea  autem  adnotabimus,  ope- 
rationem, quae  primum  aetatis  suae  decennium  nondum 
superavit,  ceteroquin  vero  in  praxin  vix  introducta  est, 
nondum  eum  in  modum  explanatam  atque  dijudicatam 
esse,  ut  hoc  jam  tempore  omnia  momenta  indicantia  et 
contraindicantia  possint  enucleari. 

Indicationes. 

Primam  eamque  principem  osteotomiae  indicationem 
teste  experientia  illi  casus  ancylosis  osseae  constituunt, 
in  quibus  consolidatio  tanta  est,  ut  manuum  vis  sola  ad 
perfringendam  substantiam  osseam  haud  sufficiat.  His 
in  exemplis  nostra  operatio  plurimum  utilitatis  praestare 
videtur,  etenim  plus  ea  impetratur  commodi,  quam  prio- 
ribus agendi  rationibus. 

Ancylosis  ossea,  quum  plenum  mobilitatis  defectum  si- 
stat, semper  summis  calamitatibus  ad  chirurgiae  forum  de- 
firendis  adnumeranda  est,  quare  chirurgi  nullo  non  tempo- 
re in  eo  elaboraverunt,  ut  quibuscunque  adminiculis  ei 
mederentur.  Quum  de  irrito  effectu  topicorum  auxiliorum, 
quibus  artus  aegrotans  petebatur,  sibi  persuasissent,  an- 
cylosin  machinis  et  operativis  encheiresibus  impugnare 
coeperant,  quarum  effectus  vi  tarde  et  gradatim  adhibita 
contra  ancylosis  infractionem  dirigebatur.  Veruntamen 
ne  haec  quidem  methodus,  quae  diu  valebat,  et  prius 
fere  sola  in  usum  vocabatur,  exoptatum  praebuit  even- 
tum, quamobrem  eo  usque  tantum  administrabatur,  donec 
B.  Langenbeckii  methodus,  qua  ancylosis  resistentia  su- 
bito superatur,  eam  subruovit*''")-  Revera  eventus  pro- 
sperrimi, quos  et  operationis  auctor  et  alii  chirurgi 
curandis  articulis  diversissimis  obtinuerunt,  dignitatem 
ejus  maxime  tuentur. 

Principia,  quibus  haec  methodus  innititur,  in  eo  po- 
tissimum cernuntur,  quod,  aegrotis  chloroformio-narcosi 
submissis,  musculorum  summa  relaxatio  inducitur,  qui 
motibus  deinde  administratis  ergo  non  lacerantur,  sed 
extenduntur.  Substantia  ossea  intermedia,  qua  uterque 
articuli  finis  in  hac  illave  positione  immobilis  detinetur, 
perrumpitur  atque  frangitur.  Quo  facto  artus,  in  situm 
redactus,  qui  maxime  idoneus  videtur,  fasciis  mollibus 
ferulae  alligatur.  Inflammatio  accedens  raro  gravior  est, 
ut  plurimum  solo  frigore  debellatur.  Additis  motibus, 
primum  passivis,  deinde  activis,  in  ancylosibus  magnum 
gradum  assecutis  non  solum  aptior  membri  positio,  verum 
etiam  articuli  mobilitas  satis  expedita  hac  methodo  im- 
petrata est. 

Quibus  eventibus  non  acquiescentes  chirurgi,  ad  tol- 
lendam ancylosin  osseam,  ferruminata  ossa  simpliciter 
serra  perscindi  seu  resecari  suaserunt.  Rhea-Barthon, 
novum  articulum  efficere  conatus,  in  ancylosi  articula- 
tionis coxae  collum  femoris  serra  discidit,  ampla  incisura 

•)  B.  Langenbeck,  commentatio  de  contractura  et  ancylosi 
genu,  nova  methodo  violentae  extensionis  ope  sanandis. 
Berol.  1850. 

in  regione  trochanteris  antea  denudatum.  (Novus  arti- 
culus haud  conficiebatur,  mobilitas  quidem  per  menses 
aliquot  redibat  et  post  mortem  uterque  colli  femoris 
finis  substantia  callo  simili  coadunatus  inveniebatur). 
Maisonneuve  hominem  operationi  submisit,  apud  quem 
operatio  ante  duodeviginti  menses  instituta  eventum  a 
Barthon  laudatum  sortita  non  erat,  quia  articuli  artificialis 
formatio  haud  contigerat;  homo  tamen  ambulare  poterat, 
motus  enim  articularis  ad  symphysin  sacro-iliacam  et 
columnae  vertebralis  articulationes  translatus  erat. 

Praeter  simplicem  ossis  ope  serrae  discisionem  Rhea- 
Barthon  in  ancylosi  articulationis  genu  resectionem  ad- 
ministravit, ita  ut  ex  osse,  quod  diducto  lobo  carneo 
nudaverat,  partem  cuneiforem  serra  excideret  pontemque 
osseum  non  perfectum  fortiori  flexione  aut  extensione 
infringeret.  — Quae  operandi  methodus,  quum  omnibus 
fracturae  complicatae  periculis  summopere  prematur, 
nunquam  chirurgorum  suffragia  tulit. 

Quibus  praemissis,  operationem  nostram  adgredimur, 
quatenus  ad  tollendas  ancyloses  spectat.  Primum  osteo- 
tomiae  subcutaneae  perficiendae  incitamentum  serrae 
dederunt  punctoriae  angustae,  rectae,  ossium  resectio- 
nibus destinatae,  quibus  Langenbeck  in  expeditione  Hol- 
sato-Schlesvicensi  a.  1848  usus  erat.  Et  profecto, 

quanquam  nostrae  operationis  idea  non  adeo  procul 
aberat,  instrumentorum  idoneorum  comparatio  inter  prima 
gravissimaque  desideria  pertinebat.  Quibus  quum  satis- 
factum esset,  mox  ad  alia  ossium  mala,  nominatim  ad 
ancylosin  osseam,  operatio  transferebatur. 

Ancylosis  ossea,  quod  ex  observationibus  hactenus 
collectis  judicare  licet,  subcutanea  osteotomia  quam 
maxime  corrigi,  imo  sanari  videtur.  Operatio  hucusque 
modo  iis  in  casibus  adhibebatur,  ubi  consolidatio  sub- 
stantiae intermediae  in  articulo  depositae  tantam  obti- 
nebat duritiem,  ut  solis  manibus  infractio  perfici  non 
posset.  Aegrotantes  chloroformio-narcosi  submittebantur, 
ad  impetrandam  musculorum  perfectam  relaxationem, 
omnibusque  viribus  et  violentis  extensionibus  inter  nar- 
cosin  frustra  adhibitis,  operatio  tanquam  ultimum  refu- 
gium ad  perfringendam  substantiam  intermediam  adhi- 

bebatur.  Symptomata  operationem  excipientia  ut  pluri- 
mum levia  erant,  reactio  febrilis  cum  partium  ambientium 
tumore  et  rubore  primis  modo  diebus  graviore  aecedebat, 
sanatio  per  primam  intentionem  non  obtinebatur,  at  sup- 
puratio valde  mediocris  erat,  ita  ut  mox  granulationes 
internam  ossis  superficiem  obtegerent  vulnusque  cuta- 
neum post  breve  cicatricem  duceret.  Utrum  longius 
procedere  et  operationem  ad  eos  casus  extendere  liceat, 
in  quibus  infractio  adhibita  violentia  perfici  posse  vide- 
tur, futura  dirimat  necesse  est  experientia,  quamquam, 
uti  nunc  sese  res  habent,  quaestio  de  operatione  latius 
proferenda  diserte  neganda  esse  videatur.  De  curatione 
secundaria,  aptissime  sernper  gubernanda,  infra  disse- 
remus. 

Alteram  eamque  haud  minus  gravem  osteolomiae 
subcutaneae  indicationem  exhibere  censemus  curva- 
turas et  obliquitates  totorum  ossium  vel  artuum, 
singulatim  curvaturas  perfecte  angulatas  aut  arcuatas 
ossium  tubulosorum,  quae  varias  nutritionis  anomalias, 
nominatim  infantili  aetate  scrophulas,  rhachitidem  etc. 
exceperunt,  omnes  dislocationes  et  decuriationes  post 
ossium  fracturas,  alias  deformitates  a vera  ossium  meta- 
morphosi pendentes.  Morbi  historiae,  quas  subjeci, 
optime  argumentabuntur,  quantam  efficacitatem  nostra 
operatio  in  ejusmodi  casibus  praestare  valeat.  — Raro 
his  in  exemplis,  etiamsi  omnes  impendantur  vires,  chir- 
urgo contingit,  ut  simplici  manuum  opera  infractionem 
efficiat,  quamobrem  a priori  persuasum  nobis  habemus, 
si  majores  distorsionis  et  curvationis  gradus  existanl, 
satius  esse,  a violentis  adminiculis  desistere,  ne  gravius 
malum  in  levioris  locum  substituatur.  Certe  diffitendum 
non  est,  fieri  posse,  ut  infractionem  ossium  majorum,  si 
contingat,  fracturae  admodum  complicatae  per  totam 
longitudinem  sequantur } sin  discisio  partialis  ope  serrae 
apte  cauteque,  relicto  scilicet  ponticulo  osseo,  admini- 
stratur, ossis  fractura  atque  reductio  in  rectam  positio- 
nem absque  omni  laesione  secundaria  graviori  perfici 
potest.  Futurae  tamen  est  experientiae,  quibus  in  casi- 
bus singularibus  operatio  nostra  admittenda  sit,  dirimere. 

Tertiam  indicationem  constitui  putamus  inveteratis 

luxationibus,  quae  omnibus  repostionis  tentaminibus  re- 
pugnant. Etsi  nullus  hujusmodi  casus  innotuit,  in  quo 
sanatio  per  osteotomiam  subcutaneam  impetrata  fuerit, 
tamen  theoreticis  argumentis  probari  posse  videtur,  arti- 
culationem cum  metamorphosi  longius  provecta  conjun- 
tarn  excisione  ossis  reductionem  praepedientis  et  subse- 
quente  ejus  infractione  ad  normalem  positionem  restitui 
posse.  Quaestio,  num  talis  processus  therapeuticus  con- 
tingere queat,  intimum  alit  nexum  cum  altera  quaestione, 
utrum  generatim  post  subcutaneam  osteotomiam  articulus 
artificialis  possit  formari,  an  ossis  discisi  sanatio  solo 
callo  perficiatur.  Quum  illud,  si  observationes  intuemur 
sinceras,  in  dubium  vocare  nequeamus,  utique  luxationes 
inveteratae  haud  levem  operationis  nostrae  indicationem 
exhibent,  de  qua  autem  re  chirurgi  venturi  judicium 
certius  ferent.  Ne  unum  quidem  hucusque  exemplum 
prostat  evidens  et  certum,  quod  articulum  artificialem 
formari  probet,  quod  quamdiu  factum  non  est,  tamdiu 
indicationem  hic  propositam  in  suspenso  relinquamus 
oportet.  Mayer,  Herbipolitanus^  contra  inveteratas  luxa- 
tiones foetales  subcoracoideas  operandi  methodum  adhi- 
buit, quam  osteotomiam  angularem  partialem  scapulae 
appellavit  et  qua  prosperrimos  eventus  se  impetrasse 
affirmavit.  Quodsi  reactionis  symptomata,  laesionem 
partium  mollium  inevitabilem  satisque  gravem,  quae  hac 
osteotomiae  specie  inducitur,  excipientia  intuemur,  nihi- 
lominus autem  effectum  salutarem  fuisse  reputamus: 
quanto  facilius  de  operationis  praestantia  nobis  persua- 
debimus, quae,  comparata  cum  operatione  a Mayer  pro- 
posita, admodum  blandum  et  omnis  reactionis  majoris 
expertem  decursum  emetiri  debet.  Experientiae  aliquot 
notatu  dignae,  quae  hanc  ad  rem  pertineant,  haud  dubie 
multum  lucri  nobis  afferent,  nam  tali  fortasse  modo  con- 
tingere poterit,  ut  nonnulla  illorum  vitiorum  aut  penitus 
deleantur,  aut  in  statum  aegroto  minus  inimicum  trans- 
ferantur. 

Inter  reliquos  morbos,  qui  nostra  operatione,  nisi 
radicitus  sanantur,  certe  in  melius  vertuntur,  plura  for- 
mae vitia  artuum  referenda  esse  puto,  quae  omnibus 
orthopaediae  conatibus  pertinaciter  restiterunt.  Exempli 


causa  in  memoriam  revocamus  crucem  illam  chirurgo- 
rum, talipedes  gradus  quarti  et  quinti  admodum  inve- 
teratos, quibus  insanabilis  formae  ossium  pedis  mutatio 
subest.  Tam  orthopaedica  curatio  parum  utilitatis  prae- 
stabit, quam  tenotomia.  Opus  est  his  in  casibus  ope- 
ratione gravissima,  et  quum  litteratura  medica  oderat 
exempla,  vulgari  osteotomia  feliciter  sanata,  nescio, 
quidni  ad  depellendos  morbos  lanium  gradum  nactos 
operationem  administremus,  quae,  uti  videtur,  multo 
blandiori  ratione  id  impetrare  potest,  quod  hucusque 
violentioribus  organismi  tentationibus  in  singulis  quibus- 
dam casibus  impetratum  est.  Quemadmodum  autem  in- 
dicationes ceteroquin  argumentis  positivis  fulciri  ne- 
queunt, quia  experientia  rem  nondum  diremit,  ita  etiam 
nostro  in  casu,  ut  indicationes  constituantur,  multis  obser- 
vationibus opus  est,  quia  nullum  innotuit  exemplum, 
ex  quo,  eventum  fore  faustum,  a priori  concludere 
liceat. 

C6ntraindicationes. 

Prima  eaque  gravissima  contraindicatio,  quae  ad  oste- 
otoiniam  subcutaneam  spectat,  in  iis  cernitur  conditio- 
nibus, quibus  totalis  concretio  tendinum  cum  osse  exorta 
est.  Quibus  in  casibus  si  operatio  administraretur,  semper 
profusa  irrueret  suppuratio , quae  partes  etiam  finitimas 
adgrederetur  et  fracturae  ossis  sanationem  nullo  pacto 
admitteret. 

Alia  momenta  operationem  contraindicantia  omnes 
sistunt  morbi  ossium,  causam  scrophiilosam  et  rhachiti- 
cam  agnoscentes,  quippe  qui  adhibita  operatione  ingra- 
vescerent. Inprimis  huc  referimus  ossium  cariem  et 
necrosin,  nec  non  ostilidem  vel  supra  vel  infra  locum 
consolidatum. 

Operatio. 

Instrumentorum  apparatus  a Langenbeck  propositus 
atque  delectus  continet: 

1)  Terebram,  forma  scalpri  sulcati,  2'"  latam,  quae 
apparatui  arboris  trepani  arcuati  similitudinem  habenti 
imponitur,  itaque  scriniariorum  terebram  orbicularem 
adaequat. 

2)  Serram  mucronatam  rectam,  IVt"'  latam. 

3)  Cultrum  incisorium  crassum,  quali  Langenbeck 
ad  faciendas  resectiones  utitur. 

Hactenus  osteotomia  tantum  in  tibia,  semel  in  tibia 
et  fibula,  porro  in  ulna  administrata  est.  Optimum  ope- 
rationis eventum  ea  pollicentur  ossa,  quae  partibus  mol- 
libus paucis  cinguntur  ideoque  instriimenta  introduci 
facillime  patiuntur.  Certe  operatio,  quae  apud  cadavera 
in  ossis  femoris  collo  instituta  est,  si  cum  ea,  quam 
ulna  sustinuit,  comparatur,  multas  offert  difficultates,  quae 
praecipue  incisione  profundiore,  per  stratum  adiposum  et 
musculare  crassum  ad  os  ducenda,  neqUe  minus  in  con- 
ductione instrumenti  debita,  difficulter  sustentanda,  cer- 
nuntur. 

Langenbeckii  modus  agendi  omnibus  in  casibns  paene 
unus  idemque  exstitit. 

Praeparatio,  chloroformii  administratio  ad  inducen- 
dam narcosin,  cautelae  ad  vitandas  haemorrhagias,  a 
solito  more  non  recedunt. 

Quatuor  operationis  sunt  actus: 

1)  Sectio  partium  mollium  et  periostei  per  incisuram 
cutaneam  ad  interiorem  superficiem  ossis  ductam,  ‘i" 
— Vi"  longam,  quae  plerumque  angulo  recto  in  axem 
ossis  longitudinalem  incidit. 

2)  Introductio  trebrae  per  incisuram  cutaneam  ossis- 
que terebratio,  directione  plerumque  transversa.  Hanc 
esse  factam,  sublata  resistentia  facile  cognoscitur,  ita  ut 
vasorum  et  nervorum  pone  os  positorum  laesio  per  te- 
rebram trajectam  vix  metuenda  sit. 

3)  Introductio  serrae  mucronatae  angustae  in  foramen 
terebratum  et  discisio  ossis  directione  transversa  intra 
incisuram  cutaneam  usque  ad  tenues  substantiae  corti- 
calis ponticulos. 

4)  Infractio  ponticulorum  osseorum  vel  ante  vel 
post  finitam  inflammationem  et  suppurationem,  operatione 
inductas. 

Langenbeck  partialem  ossis  ope  serrae  discisionem 
totali  praeponit  sententiamque  suam  duobus  munit  ar- 
gumentis satis  gravibus;  tradit  enim,  totalem  ossis  dis- 
cisionem subcutaneam  a vulnere  inde  cutaneo  tam  exiguo 
summas  offerre  difficultates,  partiali  autem  discisione  et 
subsequente  infractione  mobilitatem  fragmentorum,  sa- 
nationi parum  salutarem,  posse  vitari.  De  extensione 
osteotoiniae  «subcutaneae,  ut  residua  ossea  facile  perfrin- 
gantur et  os  curvatum  in  rectam  positionem  redigatur, 
experientiae  testimonia  judicent  necesse  est. 

Dolores  operationem  excipientes  et  febris  vulneraria, 
primis  diebus  accedens,  ratione  habita  insultus  gravi- 
oris, admodum  mediocres  esse  solent.  Partes  molles, 
resectionis  locum  ambientes,  rubent,  tument,  tactuque 
dolent. 

Sanationis  processus  talis  fuit,  ut  medicatio  per  pri- 
mam intentionem,  immediata  calli  formatione,  qualis  in 
ossium  fracturis  simplicibus  fit,  nullo  in  casu  impetrare- 
tur; a foramine  terebrato  osseque  disciso  exiit  suppu- 
ratio, quae  haud  dubie  scobibus  osseis  locum  fractum 
tenentibus  sustentabatur;  mox  tamen  haec  suppuratio 
desinit,  si  foramen  terebratum  et  resectionis  locus  gra-  "" 
nulationibus  implentur;  vulnus  externum  celeriter  clau- 
ditur et  os  fractum  non  aliter  ac  fractura  simplex,  quae 
sanationi  obviam  fertur,  sese  habet. 

Curatio  secundaria. 

Haec  summi  momenti  est  quod  ad  prosperum  cura- 
tionis eventum  ideoque  maxima  attentione  digna.  Stre- 
nua antiphlogosis,  dummodo  inflammatoria  reactio  paulo 
gravior  sit,  quies  summa,  positio  aegroti  aptissima,  con- 
ditiones sistunt  principes  prosperae  sanationi  faventes. 
Primis  octo  vel  quatuordecim  diebus  maxima  attentio 
processui  inflammatorio  et  suppurativo  impendatur,  mun- 
ditiei vulneris  parvi  exactissimae  prospiciatur,  omnes 
aegroti  motus  arceantur.  Absoluto  demum  suppurati- 
onis processu,  id  quod  raro  ultra  decimum  quartum  diem 
protrahitur,  vulnere  cutaneo  cicatricationem  adepto,  mo- 

vendi  experimenta  debitum  locum  sibi  vindicant.  Or- 
diamur motibus  passivis,  ita  ut  aeger  narcosi  quam 
gravissimae  submittatur  et  inter  hanc  pro  singulari  casu 
variae  motiones  instituantur.  Ceteroquin  summa  adhi- 
beatur providentia,  neque  violentior  extensio  artus  de- 
formis, neque  rotationes  nimiae  laterales  aut  circa  axem 
perficiantur,  semperque  reputetur,  quam  facile  partis 
affectae  inflammatio  exstincta  revocari  et  sequelae  peri- 
culosae induci  possint.  Caveamus  igitur,  ne  debito  plus 
agamus,  eo  magis,  quod,  summa  etiam  providentia  ad- 
hibita, interdum  ^effectus  secundarii  non  appetiti  emer- 
gunt, vulnus  cutaneum  recrudescit  novaque  suppuratio 
ingruit.  Simulalque  membri  aegrotantis  positio  libera- 
que  mobilitas  nobis  persuaserunt,  motus  passivos  inter 
narcosin  administratos  eventu  prospero  ornari,  ad  acti- 
vos gradum  faciamus,  ita  ut  certis  diei  temporibus  mo- 
tiones probe  ordinatas  aegrotum  facere  jubeamus.  Hae 
tamen  initio  restringantur,  donec  paulatim  amplificari 
queant.  Quoad  fieri  potest,  quominus  motus  semper 
iidem  fiant,  impediatur.  Langenbeck  nuperiore  tempore 
saluberrimos  eventus  obtinuit  eo,  quod  aegros  statim 
post  operationem  in  balneum  aquosum  calidum  demitti 
jussit.  Inflammatio  adeo  mitigabatur,  ut  nunquam  post 
longius  quam  quatuordecirn  dierum  spatium  vulnus  cu- 
taneum externum  cicatrice  muniretur  et  reactio,  ut  plu- 
rimum alacerrima,  finiretur.  Tum  protinus  passivae  mo- 
tiones instituebantur  et  activae  ad  harum  successum  ac- 
commodabantur. 

Quae  sequuntur,  morbi  historiae  partim  principia, 
quibus  operatio  superstructa  est,  partim  indicationes  su- 
pra descriptas  clarius  explanabunt.  Curandi  eventus  in 
omnibus  quinque  exemplis  satis  laetus  fuit.  Ut  opus 
compleatur  multique  casus,  in  clinico  chirurgico  Bero- 
linensi  operationi  submissi,  in  unam  cogantur  effigiem, 
ea  exempla,  quae  111.  Langenbeck  jam  evulgavit  (Deut- 
sche Klinik,  1854)  hic  adumbrata  sunt,"  quorum  prae- 
cipue unum  notatu  dignissimum  est. 

I.  Anna  Bolle,  novem  annos  nata,  corpore  valido, 
faciei  colore  sano  conspicua,  mentis  autem  dotibus  exi- 
guis .praedita,  infantili  aetate  scrophulosis  affectionibus 

laborasse  dicitur.  De  cruris  dextri  incurvatione  tunc 
temporis  orta  mater  certi  quidquarn  tradere  nequit. 

Inferior  cruris  dextri  quadrans  intense  curvatus  et 
extrorsum  flexas  est,  ita  ut  pes,  tibiam  sequens  curva- 
tam, malleolum  internum  introrsum  sursuinque  spectantem 
ostendat.  Primo  obtuitu  curvatura  pedis  vari  gradum 
alliorem  aequat.  Puella  malleolum  'externum  solo  im- 
ponit, planta  pedis  terram  haud  attingente.  Praeter 
hanc  curvaturam  rotatio  ossium  cruris  circa  axin  locum 
habet,  qua  malleolus  internus  antrorsum,  pedis  apex 
extrorsum  directus  cernitur.  Curvaturam  novissimo 
tempore  increvisse,  certe  gressum  evasisse  imperfectio- 
rem, mater  affirmat.  Puella  claudicans  et  cum  difficul- 
tate incedit,  quoniam  dextrae  extremitatis  curvatura  ab- 
breviationem  ejus  1"  et  quod  excurrit,  intulit.  Curva- 
tionis rhachiticae  aliorum  ossium  vestigia  desunt. 

Die  secundo  m.  Februar.  a.  1854  Langpnbeck  in 
clinico  periculum  fecit,  rectam  cruris  incurvati  positionem 
violenta  infractione  restituendi.  Inducta  chloroformio- 
narcosi,  exterior  cruris  curvati  facies  trunco  ligneo  stra- 
gulis munito  imponebatur  et  ossa  in  rectam  flectendi 
positionem,  tentamina  instituebantur.  Quamquam  dua- 
bus vicibus  non  mediocris  violentia  adhibebatur,  tamen 
conamina  illa  haud  prospere  cesserunt.  Imperatum  igi- 
tur est,  ut  puella  semestri  aestivo,  operationi  sese 
submissura,  revertatur. 

Die  7 m.  Junii  a.  |I854  Langenbeck,  aegrotante 
chloroformio  sopita  crureque  in  culcita  solida  locato, 
osteotomiam  subcutaneam  tibiae  administravit.  Vulnus 
longum  duabus  suturis  nodosis  committebatur:  haemor-  ^ 
rhagia  arteriosa  largior,  inter  discisionem  exorta,  splenio 
humido  in  vulnere  posito  et  involuta  extremitate,  inhi- 
bebatur. Post  operationem  dolores  vulneris  acerbi  ex- 
stiterunt; opiatum  somno  placido  aegrotam  impertivit. 

Altero  vespere  febris  gravior  cum  levi  partium 
mollium  circa  locum  operatione  tentatum  intumescentia 
abeessit;  Serum  cruentum  e vulnere  exprimi  potuit, 
quare  suturae  auferebantur.  Tertio  die,  intumescentia 
et  sensibilitate  continuo  crescentibus,  suppuratio  appa- 
rebat et  pus  dilutum,  scobibus  osseis  remixtum  e vul- 

nere  poterat  exprimi.  Adhibebantur  cataplasmata  calida. 
Quinto  die,  augescente  suppuratione,  circa  foraminis 
terebrati  exitum,  in  externo  cristae  tibiae  latere  parva  abs- 
cessus apertura  erat  exorta.  Febricitationes  insequentibus 
diebus  cum  locali  inflammatione  celer rin>e  de  creverunt, 
pureque  bono  edito  granulationes  in  vulnere  apparuerunt. 

Die  23  m.  Jurrii  puella  lectulum  temere  reliquerat 
pedibusque  insistens  tibiam  in  resectionis  loco  perfecte 
fregerat  j sanguinis  aliquid  e vulnere  profluxerat.  Crus 
inter  sacculos  arenarios  locatum  erat.  Hodierno  die 
crus  in  rectam  positionem  ita  redigebatur,  ut  fibula  solis 
manibus  sub  ossis  fragore  perfringeretur.  Ferulae  ligneae 
statim  applicatae  rectam  extremitatis  positionem  susten- 
tabant. Novam  laesionem  reactio  febrilis  levissima  et, 
quod  mirum,  haud  nova  suppuratio  vulneris  granulatio- 
nibus obtecti  sequebatur.  Proinde  extremitas  omnino 
recta  Calendis  Juliis  vinctura  firma  e guttae  - perdiae 
ferulis  et  fasciis  glutinosis  muniebatur  dieque  sequente 
fenestrae  incidebantur,  ut  vulnera  granulantia  possent 
explorark  Die  3 m.  Julii  suppuratio  exigua,  quum 
granulationes  in  vulneris  apertura  processu  necrotico 
partim  detrusae  essentj,  coeperat.  Pus  autem  laudabile 
erat  facileque  evacuabatur. 

Die  15  m.  Julii  vinctura  glutinosa  reparabatur,  suppu- 
ratio non  mediocriter  decreverat,  nusquam  puris  demer- 
siones cernebantur.  Crus  recta  utebatur  positione,  atta- 
men fractus  locus  satis  mobilis  erat. 

Die  27  m.  Julii  vulnus  cieatricem  induxerat;  locus 
fractus  mobilitate  nondum  destituebatur,  pes  autem  et 
crus  positionem  normae  consentaneam  ostendebant. 

II.  Joanna  Guenther,  quinque  annos  nata,  sanum 
et  validum  offerens  habitum,  rhachitica  artuum  inferio- 
rum curvatura  laborat.  Ossa  femoris  levem  curvationem, 
convexitate  antrorsum  spectante,  exhibent;  tibia  etiam 
sinistra  leviter  extrorsum  curvata  est,  crus  autem  dex- 
trum quam  maxime  extrorsum  curvatum  et  pes  adeo  ex- 
trorsum spectat,  ut  puella  malleolo  externo  insistat. 

Die  15  m.  Junii  primum  instituebatur  tentamen,  crus 
incurvatum  violenter  in  rectam  positionem  redigendi. 
Quod  quum  propter  magnam  ossium  soliditatem  haud 

prospere  cederet,  Langenbeck  osteotomiam  subcutaneam 
administravit.  Exadversum  cruris  locum  maxime  curvatum 
incisura  i^^Monga  juxta  internam  tibiae  superficiem  usque 
ad  os,  Secundum  axin  ejus  transversum,  perficiebatur. 
Ope  tere^>rae  2'"  infra  cristam  tibiae  in  superiore  vul- 
neris cutanei  angulo  positae  os  ab  interioribus  versus 
exteriora  perforabatur;  altera  perforatio  inde  ab  infe- 
riore vulneris  angulo  eadem  directione  instituebatur, 
serra  mucronata  in  foramen  terebratum  superius  intro- 
ducebatur et  tibia  usque  ad  foramen  terebratum  inferius 
discindebatur,  ita  ut  modo  intra  ambitum  anguli  ante- 
rioris et  superficiei  posterioris  tibiae  stratum  corticale 
tenue  superesset.  Haemorrhagia  exigua  fuit.  Vulnus 
cutaneum  sutura  committebatur;  splenia  frigida,  cruris 
involutiones  adhibebantur. 

Elapsa  chloroformio-narcosi,  puella  dolores  indica- 
bat acerbos,  quare  opiatum  praebebatur.  Altero  die 
febris  erat  ingens,  cum  pulsu  pleno  et  calore  intense 
aucto,  vulneris  sensibililas  adhuc  magna,  quam  ob  rem 
frigidorum  epithematum  usus  continuabatur. 

Die  tertio  febris  aliquanto  mitior  erat ; compressis 
vulneris  qris  tumidis  et  rubefactis,  serum  cruentum 
edebatur.  Linamentum  oleo  unctum  et  cataplasmata 
calida  vulneri  imponebantur.  Quarto  die,  febri  mitigata, 
suppuratio  parca  accesserat,  insequentibus  diebus  admo- 
dum augescens;  partes  cruris  molles  oedematosam  infil- 
trationem  ostendebant.  Suppuratio  larga,  bona,  in  pro- 
fundo vulnere  usque  ad  3 m.  Julii  diem  perstitit,  tum 
desiit,  vulnus  granulationes  laudabiles  exhibuit,  valetudo 
universa  integerrima  fuit. 

Die  3 m.  Julii  infractio  administrabatur  ossium 
curvatorum;  audito  duplici  fragore,  tibiae  et  fibulae 
respondente,  crus^  solis  manibus  dirigebatur,  gossypio 
et  ferula  cingebatur. 

Praeterita  chloroformio-narcosi,  puella  dolores  con- 
querebatur, mox  remittentes;  vespere  levis  ingruebat 
febricitatio;  nova  suppuratio  ex  profundo  vulnere  inse- 
quentibus diebus  non  apparebat,  attamen  vulneris  aper- 
turae ad  cicatricationem  nondum  opportunae  videbantur, 
sed  fungosas  granulationes  lapide  infernali  deleri  oportebat. 

Die  17.  in.  Julii  vulnus  a cicatricatione  haud  pro- 
cul aberat;  fracturae  locum  callus  explebat,  qui  carli- 
laginis flexilitatem  ostendebat.  Pes  et  crus  normalem 
positionem  receperant;  extremitas  in  vinctura  gypsea 
fenestrata  ponebatur. 

III.  A.  B.  triginta  quinque  annorum,  infantili  aetate, 
haud  dubie  anno  quinto,  cruris  sinistri  fracturam  pas- 
sus est,  quae,  ubi  parsjertia  inferior  tibiae  incipit,  locum 
habuit.  Tibia  paulo  inferiori’  loco  fracta,  utrumque 
autem  os  communi,  admodum  crassa  cicatrice  ossea 
unitum  est.  In  regione  cristae  tibiae  fragmenta  promi- 
nentiam satis  acutam  fingunt.  Pes  cum  inferiore  tibiae 
fragmento  retrorsum  et  introrsum  cessit,  ita  ut  fracturae 
fines  angulo  105*^  sibi  superimpositi  sint.  Superficies 
fracturalis  fragmenti  inferioris  tibiae  secundum  longitu- 
dinem superiori  superinducta  est,  simulque  paulo  extror- 
sum  spectat.  Haec  fragmentorum  dislocatio  decurtati- 
onem  2^'  efficit.  Quanquam  calx  elatior,  tamen  aegroti 
gressus  admodum  imperfectus  et  difficilis  est,  inprimis 
propter  pedem  retro  spectantem.  Novissimo  tempore 
crus  etiam  levioribus  contentionibus  tam  sensibile  red- 
debatur, ut  aegrotum  curriculo  vehi  oporteret.  — Quid 
infestum  fracturae  cruris  simplicis  sanationem  effecerit, 
aeger  indicare  nequit;  modo  parentes  suos  narrasse 
meminit,  calli  formationem  non  prospere  cessisse  frac- 
turamque sanatam  diu  mobilem  mansisse. 

Corpus  aegroti  pressum  est,  gracile,  facies  pallida, 
morbi  scrophulosi  praegressi  indicia  referens;  ceteroquin 
ultimos  per  annos  decem  aut  quindecim  nunquam  gravius 
se  aegrotasse  tradit. 

Die  4 m.  Julii  in  clinio  osteotomia  subcutanea 
administrabatur.  Incisura  cutanea,  longa,  intra  arcam 
cicatricis  osseae  crassae  transvcrsiin  super  interiorem 
faciem  tibiae  ducebatur,  terebra  medio  vulneri  impone- 
batur et  cicatrix  ossea  ab  interioribus  versus  exteriora 
penitus  perforabatur.  Inde  a foramine  terebrato  cicatrix 
ossea  maximum  per  ambitum  subcutanea  ratione  discin- 
debatur, relicto  strato  corticali  anteriore  et  posteriore. 
Propter  ingentem  cicatricis  osseae  duritiem  haec  opera- 
tionis pars  laboriosa  ac  diuturna  erat.  Tum  statim  cica- 

trix  ossea  infringebatur,  id  quod  magna  tanlurn  conten- 
tione prospere  cessit.  Inter  fragorem  manifestum  crus 
positionem  mullo  rectiorem  recepit;  omnino  rectam  po- 
sitionem restituere  Langenbeck  non  audebat,  metuens 
nimirum,  ne  cutis  callo  admodum  protrusa  in  superficie 
tibiae  inferiore  laesionem  aliquam  experiretur. 

Extremitas  infracta  gossypio  fasciisque  flanellaneis^ 
cingebatur  et  ferula  e gutta-percha  ita  imponebatur,  ut 
locus  operationi  submissus  nudus  relinqueretur;  quo 
facto,  aeger  vehiculo  domum  suam  reducebatur.  Do- 
mum reversus  capitis  temulentiam  et  nauseam  (chloro- 
formio-narcosis  effectus  secundarios)  conquerebatur,  ipso 
in*  vulnere  nonnisi  ardorem  inimicum  sentiebat.  Altero 
die  pulsus  exiguum  frequentiae  augmentum  offerebat, 
dolores  aeger  uon  accusabat.  Circa  locum  operatione 
tentatum  cutis  aliquantum  rubebat  ac  tumebat.  Die 
quinto  parvus  abscessus  in  regione  exitus  foraminis 
terebrati  emerserat,  qui  pus  laudabile  edebat. 

Reactionis  symptomata  tam  universalia  quam  localia 
hoc  in  casu  multo  leviora  erant,  quam  in  supra  descri- 
ptis, quanquam  insultus  operatione  illatus  multo  gravior 
videbatur.  Exigua  vulnerabilitas  cicatricis  osseae  fra- 
cturae sanatae  majorque  sensibilitas  cavi  medullaris 
ossis,  quanquam  sclerotici,  hanc  rem  interpretantur. 

Usque  ad  diem  18  m.  Julii  inflammatio  et  suppu- 
ratio penitus  cesserant,  ita  ut  novum  os  dirigendi  ten- 
tamen institui  posset.  Hinc  lateralis  incurvatio  cruris 
omnino  sublata  erat,  incurvatio  autem  anteriora  versus 
non  mediocriter  diminuta,  ita  ut  ambo  fragmenta  non- 
nisi angulum  130^^  forment.  Nova  inflammatio  et  sup- 
puratio loci  exigui  operatione  tentati  extensionem  illam 
non  secuta  est.  Die  29  Julii  operatio  repetebatur,  crus 
iu  positionem  omnino  rectam  redigebatur  et  decurtatio 
plane  auferebatur. 

Aegrotus  mense  Majo  hujus  anni  ad  clinicum  re- 
versus nobis  persuasit,  curationis  eventum  egregium 
fuisse,  qui  hoc  in  casu  praesertim  osteotomiae  subcu- 
taneae debebatur.  Crus  rectam  positionem  probe  reti- 
nuerat, nullum  decurtationis  vestigium  supererat  et 

pristinae  deformitatis  memoria  tantum  levi  claudicatione 
pedis  affecti  revocabatur. 

IV.  Antonia  W.  septendecim  annos  nata,  faciem 
offerens  pallidam,  vultum  sollicitum,  completa  cubiti 
dextri  ancylosi  laborat.  Ex  anamnesi  patet,  aegrotam 
tertio  vitae  anno  ossium  scrophulis  in  articulatione  cu- 
bili, digito  quinto  manus  sinistrae  et  pede  sinistro  affec- 
tam fuisse.  Inde  articuli  cubitalis  caries  emerserat, 
per  biennium  protracta.  Quinto  aetatis  anno  sanitas 
perfecta  rediit.  Curatio  adhibebatur  antiscrophulosa  et 
cum  successu,  ut  videbatur,  aquae  Crucenacenses  et 
Rehmenses,  interne  oleum  jecoris  aselli,  in  usum  voca- 
bantur. Valetudo  universa  generatim  fausta  est,  magna 
tajnen  ad  perfrigeria  opportunitas  et  coryza  continens, 
quam  interdum  profluvium  foetidum  comitatur. 

Ancylosis  ossium  morbum  secuta  adeo  completa 
est,  ut  ulna  cum  humero  angulum  obtusum  70®  fingat. 
Externe  numerosae  cutis  cicatrices  animadvertuntur. 
Condylus  externus  maximam  partem  destructioni  succu- 
buit. Idem  condylus  et  capitulum  radii  rotari  nequeunt, 
nam  unam  in  massam  callosam  coaluerunt.  Manus  et 
antibraebium  pronationem  exhibent.  Die  12  m.  Maji 
resectio  subcutanea  administrabatur.  Incisura  cutanea, 

longa,  in  transversum  brachii  axem  incidens,  ad 
condylum  externum  usque  ducebatur,  terebra  modo  ad 
condylum  internum  proferebatur.  Serra  mucronata  per 
foramen  terebratum  inducta  primum  anirorsum,  deinde 
retrorsum  super  olecranon  dirigebatur.  Eodem  modo 
infractio  primum  versus  anteriora,  deinde  versus  poste- 
riora exercebatur.  Ancylosis  magno  cum  fragore  cessit. 
Protinus  deinde  brachium  in  angulum  acutum  flectebatur 
et  perfecta  paene  extensio  obtinebatur. 

Sanguinis  ex  vulnere  profluvium  perexiguum  erat, 
exaltatio  autem  post  chloroformio-narcosin  eximia,  quae 
quidem  morphio  acetico  mox  demulcebatur;  somnus 
accessit  placidus.]  Aegrota  in  balneum  calidum  grad. 
25  immittebatur. 

Die  operationem  insecuto  dolores  perexigui  erant, 
brachium  circa  locum  operatione  tentatum  rubebat,  tu- 

rnor  illius  deficiebat;  pulsus  72 — 75,  appetentia  cibo- 
rum bona. 

Die  15.  m.  Maji.  Pulsus  72,  nullus  arliculi  tu- 
mor, motus  alacer,  dolorificus,  imo  quodque  tentamen 
partem  movendi  doloribus  acerrimis  conjunctum;  lingua 
vix  obducta,  viae  primae  incolumes,  appetentia  bona; 
temperies  balnei  grad.  26—27  aegrotae  gratissima  est. 

Die  9.  m.  Junii.  Parvum  vulnus  cutaneum  hucus- 
que parum  puris  edidit;  articulus  intense  tumet;  hodie 
inter  chloroformio  - narcosin  motiones  institutae  sunt. 
Flexio  brachii  perfecta,  extensio  paene  perfecta  fieri 
potest. 

V.  Maria!  S.  undeviginti  annos  nata,  die  14.  m. 
Martii  a.  1855  in  clinicum  recepta,  infantili  aetate  ca- 
pitis exanthematibus,  ophthalrniis,  glandularum  tumoribus 
tentata,  tertio  vitae  anno  articuli  cubitalis  dextri  in- 
flammatione afficiebatur,  quam  ancylosis  incompleta  ex- 
cepit. Brachium  flecti,  at  non  ultra  rectum  angulum 
extendi  poterat.  Anno  decimo  musculi  bicipitis  tendo 
discindebatur,  postea  curatio  orthopaedica  sine  ullo  suc- 
cessu administrabatur,  imo  flexio  magis  restringebatur. 
Haec  brachii  conditio  ad  hoc  usque  tempus  mansit,  per 
intervalla  novae  inflammationes  articulum  invaserunt,  quae 
feliciter  depellebantur,  completam  relinquentes  ancylosin. 

Status  praesens  d.  14.  m.  Martii.  Si  a topica 
affectione  discedas,  puella  optime  valet.  Brachium  dex- 
trum, multo  magis  emaciatum  sinistro,  angulum  fingit 
rectum  et  neque  flecti  neque  extendi  potest.  Condyli 
externi  compressio  intense  dolet,  pronatio  et  supinatio 
prorsus  sublatae  sunt.  Manus  pronata  est,  processus 
ulnae  condyloideus  admodum  prominet  pressioneque  ad- 
hibita maxime  dolet.  Adhibentur  brachiluvia  cum  sapone, 
infrictiones  unguenti  kalii  jodali,  involutiones  hydropa- 
thicae. 

Die  12  m.  Maji.  Hoc  curandi  modo,  quocum  mo- 
dica pronatio  et  supinatio  tentabatur,  quae,  quanquarn 
exiguae,  paulatim  redierunt,  articuli  cubitalis  dolor  fere 
penitus  evanuit.  Levissimus  motus  pronatorius  et  supi- 
natorius  fieri  potest,  non  sine  acerbis  tamen  doloribus; 
aegrota  non  ipsa  illum  administrare  potest. 

Operatio  d.  24.  m,  Maji.  Aegrota  chloroformio 
sopita,  articuli  cubitalis  motum  sola  manuum  vi  repa- 
randi tentamina  instituebantur.  Quod  ad  pronationem 
et  supinationem  paene  ex  toto  Iioc  impetrabatur.  Radii 
capitulum  levi  sub  fragore  expediebatur  et  cum  crepitu 
circa  axin  suum  rotabatur.  Flexio  et  extensio  autem 
ne  majore  quidem  vi  adhibita  restituebantur.  Propterea 
quam  proximo  infra  condylum  internum  incisura  cutanea, 
ulnae  et  trochleae  conjunctioni  consentanea,  usque  ad 
os  ducebatur,  articulus  ancyloticus  media  in  parte  per- 
forabatur, serra  mucronata  in  foramen  terebratum  indu- 
cebatur atque  sursum  et  deorsum,  ita  ut  articulationi 
responderet,  dirigebatur.  Quo  facto,  exigua  vi  adhibita, 
ancylosis  cum  fragore  dirimebatur  levesque  motus  flexorii 
et  extensorii  perficiebantur.  Olecranon  integrum  fuit, 
non  diffractum. 

Praeterita  narcosi,  levissimos  dolores  articuli  cubi- 
talis aegrota  conquerebatur.  Brachium  statim  post  ope- 
rationem in  aquam  calidam  temperiei  23®  immittebatur, 
quo  facto  dolores  mox  cesserunt  et  aegrota  per  noctem 
placide  dormivit. 

Die  25  m.  Maji  regio  articuli  leviter  tumebat,  nec 
adhibita  pressione  dolebat;  valetudo  universa  laeta  erat, 
pulsus  9®,  febris  nulla;  aquae  temperies  ad  28®  auge- 
batur et  hic  caloris  gradus  sustentabatur. 

Die  30  m.  Maji  vulnus  bonum  obtulit  habitum,  ad- 
fuerunt granulationes,  sed  parca  suppuratio;  pus  exprimi 
non  potuit,  pauxillum  ejus  autem  vulneri  obiter  adhae- 
sit; valetudo  integra  fuit.  — Motus  instituebantur  tam 
pronatorii  et  supinatorii,  quam  flexorii  et  extensorii,  qui 
levius  administrati  nullum,  fortius  autem  ingentem  do- 
lorem excitabant. 

Calendis  Juniis  talis  articuli  status  fuit,  ut  aegrota 
ipsa  aliquam  flexionem  et  'extensionem  absque  doloribus 
perficere  posset.  Intumescentia  articuli  nondum  plane 
cesserat,  dolore  autem  carebat.  Suppuratio  vulneris 
parcissima. 

Die  3 m.  Junii,  aegrota  narcosi  submissa,  articuli 
cubitalis  motiones  instituebantur,  quo  facto  elucebat, 
flexionem  esse  completam,  extensionem  vero  angulum 

rectum  parum  excedere;  pronatio  et  supinatio  prope- 
modum  perfectae,  cum  crepitatione  autem  graviore  con- 
junctae erant. 

Die  15  m.  Junii,  administratis  motionibus,  major 
intumescentia  brachii  et  manus  redierat,  mere  autem 
oedematosa,  doloris  expers,  quae  nunc  cessit,  quare, 
brachium  paulo  crassius  tantum  est,  quam  antea.  Vul- 
nus suppuratione  nunquam  tentatum,  perfectam  cicatri- 
cem induxit.  Aegrota,  quae  novissimis  diebus  per  in- 
tervalla brachium  e balneo  exemit,  maximam  diei  partem 
non  amplius  balneo  calido  utitur  artumque  linteis  liu- 
rnidis  involutum  gestat.  Motus  repetiti  non  sunt,  aegrota 
tamen  brachium  movere  nequit. 

Die  26  m.  Junii  motiones  articuli  inter  narcosin 
iterabantur;  flexio  et  extensio,  pronatio  et  supinatio  fere 
perfectae  institui  poterant.  Dolores  satis  intensi  motio- 
nes sequebantur;  vulnus  ex  toto  consanuerat. 

Die  24  m.  Junii.  Ultimum  post  motum  magnus 
tumor  partium  mollium  brachii  et  manus  cernebatur, 
usque  ad  hesternum  diem  continens,  nunc  tumor  ille 
paulalim  decrescit;  vulnus  motionibus  reclusum  non  est. 

Mense  Julio  aegrota  clinicum  adeuntibus  bis  spec- 
tanda offerebatur  et  inter  narcosin  articuli  motus  ad- 
ministrabantur, quibus  patebat,  non  solum  extensionem 
et  flexionem,  sed  etiam  pronationem  et  ^ supinationem 
mirum  in  modum  perfici  posse.  Quum  eventus  prosper- 
rimi motibus  passivis  impetrarentur,  jure  exspectare 
licet,  activos,  in  illorum  locum  mox  substituendos,  ma- 
jorem articuli  mobilitatem  praestituros  et  procedente 
tempore,  si  motiones  bene  gubernentur,  perfectam  for- 
tasse ejus  mobilitatem  esse  redituram. 

De  praecipuis  tenotomiae  subcutaneae  indicationibus 
^ disserentes  jam  adnotavimus,  processum  therapeuticum,  qui 
operationem  nostram  sequitur,  parum  nobis  innotuisse, 
maximique  esse  momenti,  ut  comperiamus,  utrum  nova 
articulatio  post  eam  revera  oriri  queat,  nec  ne.  Haec 
quaestio,  prout  dirimitur,  operatio  nostra  rium  in  qui- 
busdam, ne  dicam  plurimis  casibus  admittenda  sit,  de- 
cernere debet,  nam  illa  quaestione  utilitas,  quam  nostra 
operatio  pollicetur,  vel  confirmatur  vel  refutatur.  Huc- 

usque  tantum  sanatio  per  callum  interpositum  obser- 
vata est,  modus  nempe,  quo  omnis  fractura  sanatur. 
Numne  autem  exempla  occurrere  queant,  quibus  condi- 
tiones adeo  faveant,  ut  nova  articulatio  restituatur,  di- 
rimere non  possumus.  In  memoriam  tantum  revocamus 
casum  a Barthon  traditum,  qui  ad  exquisitam  articuli 
coxae  ancylosin  spectat,  in  quo  motus  articulares  ad 
symphysin  sacro-iliacam  et  columnae  vertebralis  arti- 
culos transierant,  certe  igitur  operatio  aegrotanti  mul- 
lum emolumenti  attulerat.  Si  praeterea  concedere  opor- 
tat,  ancylosin  gravissimis  calamitatibus  adnumerandam 
esse,  quam  auferri  omnes  aegroti  impense  cupiant,  cur 
valedicamus  operationi,  quae,  si  minus  prospere  cedit, 
artus  positionem  corrigere  vitamqiie  aegrotantibus  tole- 
rabiliorem reddere  potest. 

Nondum  tempestivum  esse  videtur,  ut  completum 
de  nostra  operatione  judicium  feramus,  observationes 
futurae  docere  debent,  quaenam  indicationum  proposi- 
tarum dignitas  sit,  ergo  quis  locus  operationi  in  chirur- 
gia assignandus.  Persuasum  autem  habemus,  eandem, 
si  ex  eventibus  cognitis  quidquam  judicare  liceat,  non 
mediocre  supplementum  operativae  chirurgiae  allaturam 
esse. 

Natus  sum  ego  Albertus  Kleinhans  Duesseldorpii  ilie  Mensis 
Maji  XVI  anni  h.  s.  XXXIV  patre  Aloisio,  matre  Alexanilriua 
Josepha,  de  gente  Otto,  quos  vivos  adhuc  veneror.  Fidei 
addictus  sum  catholicae.  Primis  literarum  elementis  Duessel- 
dorpii  imbutus  gymnasinm  adii  Duesseldorpiense,  quod  rectore 
illustrissimo  Kiesel  adhuc  floret. 

Maturitatis  testimonio  munitus  tempore  vernali  anni  1851 
Bonnam  petii,  ubi  ab  111.  Bauerband  rectore  magnifico  in  civi- 
um academicorum  numerum  receptus  et  ab  III.  Naumann  t.  t. 
'decano  spectabili  in  album  facultatis  medicae  inscriptus  sum. 
Aliquanto  post  Herbipolin  me  contuli  et  civium  academicorum 
numero  me  adscribendum  curavi;  inde  post  biennium  univer- 
sitatem Berolinensem  adii,  ubi  a Rectore  magnifico  111.  Encke 
inter  cives  academicos  receptus  apud  decanum  Facultatis  me- 
dicae Spectabilem,  111.  Mitscherlich , nomen  professus  sum. 
Per  totum  studiorum  tempus  horum  virorum  lllustriss.  Cele- 
berrim.  Experientiss.  scholas  frequentavi: 

Bonnae : 

Weber  et  Mayer  de  anatornia  universali  et  organorum  sen- 
suum, Knoodt  de  logice,  Naumann  de  enclycopaedia  et  metho- 
dologia  medicinae. 

Herbipoli  : 

Schenk  de  botanice  universali  et  medica,  Scherer  de  chemia 
et  organica  et  analytica^  Koelliker  de  physiologia  hominis  et 
anatornia  comparata,  H.  Mueller  de  visus  organi  physiologia, 
Osann  de  physice  et  chemia  anorganica,  Rumpf  de  mineralogia, 
Virchovv  de  pathologia  universa  et  anatornia  pathologica,  Leydig 
de  anatornia  microscopica  et  hominis  evolutionis  historia,  Fried- 
reich,  de  auscultatione  et  percussione,  Hoffmann  de  anthro- 
pologia  et  psychologia,  Leiblein  de  zoologia,  a Marcus  de 
pathologia  et  therapia  speciali,  a Welz  de  materia  medica  et 
arte  formulas  medicas  rite  concinnandi,  Scanzoni  de  arte 
obstetricia. 

Exercitationes  practicas  frequentavi  anatomicas  111.  Mayer 
et  Weber,  nec  non  111.  Koelliker  ac  Leidig,  qui  iidem  mihi 
duces  fuerunt  in  arte  microacopio  rite  utendi. 


^ Berolini : 

lll.  Lan^enbeck  de  chirurgia  et  affectionibus  apparatus  uro- 
poetici,  111.  Joh.  Mueller  de  physiologia  generationis,  111. 
Casper  de'medicina  forensi,  Exp.  Friedberg  de  chirurgia  et 
aciurgia.  ’ - 

Scholas  clinicas  medicas, chirurgicas,  obstetricias  adii  Marcus, 
Schoenlein,  Langenbeck,  Friedberg,  Busch. 

Quibus  omnibus  viris  optime  de  me  meritis  gratias  nunc 
ago  quam  maximas  semperque  habebo. 

.Tam  vero  tentaminibus  tam  philosophico  quam  medico, 
^ nec  minus  examine  rigoroso  superatis,  spero  fore,  ut  disseiita- 
tione  ibesibiisque  publice  defensis  summi  in  medicina  et  chirur- 
gia honores  in  me  conferantur.  v 


T II  E l§  m 

1.  In  facienda  tracheotomia  chloroformio-narcosis  repudianda 
non  est. 

2.  Graviditas  omnes  operationes  graviores,  nisi  vitalis  indi 
catio  locum  habet,  vetat. 

3.  Curatio  rationalis  stadii  gonorrhoeae  secundi  non  exstat, 
nisi  pei*  injectiones. 

4.  In  curandis  morbis  cutaneis  arsenicum  principes  partes  agit. 

5.  Hysteriae  cum  erethismo  remedium  praestantius  non  est, 
quam  thermarum,  quae  8chlangenbad  vocantur,  usus. 

6.  Metastasis  puris  in  pyaemia  defendi  nequit. 


